ประกาศกรมธุรกิจพลังงาน
ประกาศกรมธุรกิจพลังงาน
เรื่อง
หลักเกณฑ์การจัดทำเครื่องหมายแสดงในบริเวณเขตระบบการขนส่งก๊าซปิโตรเลียมเหลวทางท่อ
พ.ศ. ๒๕๕๗
 

เพื่อให้การประกอบกิจการขนส่งก๊าซปิโตรเลียมเหลวทางท่อเป็นไปด้วยความปลอดภัยและเป็นการป้องกันอันตรายต่อประชาชนและระบบการขนส่งก๊าซปิโตรเลียมเหลวทางท่อ
จึงจำเป็นต้องกำหนดหลักเกณฑ์การจัดทำเครื่องหมายแสดงในบริเวณเขตระบบการขนส่งก๊าซปิโตรเลียมเหลวทางท่อ

อาศัยอำนาจตามความในมาตรา ๒๒ วรรคสี่ และมาตรา ๓๔
แห่งพระราชบัญญัติควบคุมน้ำมันเชื้อเพลิง พ.ศ. ๒๕๔๒
อธิบดีกรมธุรกิจพลังงานออกประกาศไว้ ดังต่อไปนี้

ข้อ ๑ ประกาศนี้เรียกว่า
ประกาศกรมธุรกิจพลังงาน เรื่อง
หลักเกณฑ์การจัดทำเครื่องหมายแสดงในบริเวณเขตระบบการขนส่งก๊าซปิโตรเลียมเหลวทางท่อ
พ.ศ. ๒๕๕๗

ข้อ ๒[๑] ประกาศนี้ให้ใช้บังคับเมื่อพ้นกำหนดสามสิบวันนับแต่วันประกาศในราชกิจจานุเบกษา
เป็นต้นไป

ข้อ ๓ ในประกาศนี้
ระบบการขนส่งน้ำมันเชื้อเพลิงทางท่อ หมายความว่า
ระบบที่เกี่ยวกับการเคลื่อนย้ายน้ำมันเชื้อเพลิงจากอุปกรณ์วัดปริมาตรน้ำมันเชื้อเพลิงผ่านท่อขนส่งน้ำมันเชื้อเพลิงต้นทาง
ไปยังอุปกรณ์วัดปริมาตรน้ำมันเชื้อเพลิงที่ปลายทางของระบบการขนส่งน้ำมันเชื้อเพลิงซึ่งประกอบด้วยท่อ
อุปกรณ์หรือเครื่องมือต่าง ๆ ที่ใช้ในการขนส่งน้ำมันเชื้อเพลิง
ระบบการขนส่งก๊าซปิโตรเลียมเหลวทางท่อ หมายความว่า
ระบบการขนส่งน้ำมันเชื้อเพลิงทางท่อที่ใช้ในการขนส่งก๊าซปิโตรเลียมเหลว
ผู้ประกอบกิจการ หมายความว่า ผู้ประกอบกิจการระบบการขนส่งก๊าซปิโตรเลียมเหลวทางท่อ
เครื่องหมายแสดงในบริเวณเขตระบบการขนส่งก๊าซปิโตรเลียมเหลวทางท่อ หมายความว่า
เครื่องหมายที่ผู้ประกอบกิจการจัดให้มีในบริเวณเขตระบบการขนส่งก๊าซปิโตรเลียมเหลวทางท่อเพื่อแสดงข้อมูลเกี่ยวกับระบบการขนส่งก๊าซปิโตรเลียมเหลวทางท่อ

ข้อ ๔ ผู้ประกอบกิจการต้องจัดให้มีเครื่องหมายแสดงในบริเวณเขตระบบการขนส่งก๊าซปิโตรเลียมเหลวทางท่อที่มีแนวท่อขนส่งก๊าซปิโตรเลียมเหลวใต้พื้นดิน
เพื่อป้องกันอันตรายที่จะเกิดกับระบบการขนส่งก๊าซปิโตรเลียมเหลวทางท่อ
รวมถึงชีวิตและทรัพย์สินของประชาชนที่อยู่บริเวณใกล้เคียงอย่างน้อยดังต่อไปนี้
(๑)
หลักเขตแสดงระบบการขนส่งก๊าซปิโตรเลียมเหลวทางท่อต้องทำจากคอนกรีตเสริมเหล็กหรือวัสดุอื่นที่มีความคงทนแข็งแรง
โดยหลักเขตมีหน้าตัดเป็นสี่เหลี่ยมจัตุรัสยาวด้านละไม่น้อยกว่า ๑๕ เซนติเมตร
พื้นผิวและสีที่ใช้มีความทนทานต่อสภาพอากาศและการกัดเซาะ
พื้นผิวใช้สีเหลืองและตัวอักษรใช้สีดำ หลักเขตต้องมีความสูงไม่น้อยกว่า ๑๒๐
เซนติเมตร และติดตั้งให้มีส่วนที่อยู่เหนือพื้นดินไม่น้อยกว่า ๖๐ เซนติเมตร
ทุกด้านมีข้อความว่า เขตระบบการขนส่งก๊าซปิโตรเลียมเหลวทางท่อ โดยติดตั้งที่แนวเขตระบบการขนส่งก๊าซปิโตรเลียมเหลวทางท่อทั้งสองด้านในตำแหน่งเดียวกัน
และมีระยะห่างตามแนวเขตระบบการขนส่งก๊าซปิโตรเลียมเหลวทางท่อไม่เกิน ๒๐๐ เมตร
ดังตัวอย่างภาพประกอบที่ ๑ ท้ายประกาศนี้
ในกรณีที่ระบบการขนส่งก๊าซปิโตรเลียมเหลวทางท่อตัดผ่านถนน ทางรถไฟ
แม่น้ำ ลำคลอง ทะเล หรือที่ดินส่วนบุคคล
ให้ติดตั้งหลักเขตบริเวณจุดตัดทั้งสองด้านด้วย
(๒)
ป้ายคำเตือนเขตระบบการขนส่งก๊าซปิโตรเลียมเหลวทางท่อต้องมีขนาดกว้างและยาวไม่น้อยกว่า
๔๐ x ๖๐ เซนติเมตร ทำจากแผ่นโลหะหรือวัสดุอื่นที่มีความคงทนแข็งแรง
พื้นผิวและสีที่ใช้มีความทนทานต่อสภาพอากาศและการกัดเซาะ และให้มีตัวอักษรทั้งด้านหน้าและด้านหลังของป้ายคำเตือนที่แสดงรายละเอียด
อย่างน้อยดังต่อไปนี้
(ก) ข้อความว่า คำเตือน ความสูงไม่น้อยกว่า ๕ เซนติเมตร
(ข) ข้อความว่า เขตระบบการขนส่งก๊าซปิโตรเลียมเหลวทางท่อ ความสูงไม่น้อยกว่า
๒ เซนติเมตร
(ค) ข้อความว่า ห้ามขุด เจาะ หรือกระทำการก่อสร้างใด ๆ
กรณีฉุกเฉินโปรดติดต่อ ความสูงไม่น้อยกว่า ๑ เซนติเมตร
(ง)
ชื่อผู้ประกอบกิจการและหมายเลขโทรศัพท์ที่สามารถติดต่อได้ตลอดเวลา ความสูง ไม่น้อยกว่า
๑ เซนติเมตร
(จ) ข้อความว่า เขตระมัดระวัง ..... เมตร ความสูงไม่น้อยกว่า ๑
เซนติเมตร
(ฉ) ข้อความว่า การรื้อถอน ทำลาย
ระบบการขนส่งก๊าซปิโตรเลียมเหลวทางท่อมีความผิดตามกฎหมายว่าด้วยการควบคุมน้ำมันเชื้อเพลิง
ความสูงไม่น้อยกว่า ๑ เซนติเมตร
พื้นผิวใช้สีเหลืองและตัวอักษรใช้สีดำ ดังตัวอย่างภาพประกอบที่ ๒
ท้ายประกาศนี้
ป้ายคำเตือนเขตระบบการขนส่งก๊าซปิโตรเลียมเหลวทางท่อให้ติดตั้งบนเสาที่มีความคงทนแข็งแรงในตำแหน่งเดียวกับหลักเขตแสดงระบบการขนส่งก๊าซปิโตรเลียมเหลวทางท่อ
โดยติดตั้งป้ายคำเตือนในแนวตั้งฉากกับแนวท่อ
และให้ขอบด้านล่างของป้ายคำเตือนอยู่สูงจากพื้นดินไม่น้อยกว่า ๑๒๐ เซนติเมตร หรือให้สูงพ้นจากสิ่งกีดขวางโดยรอบเพื่อให้สามารถมองเห็นได้ชัดเจน
ป้ายคำเตือนเขตระบบการขนส่งก๊าซปิโตรเลียมเหลวทางท่อที่ทำการติดตั้งบริเวณแม่น้ำ
ลำคลอง หรือทะเล ให้มีขนาดกว้างและยาวไม่น้อยกว่า ๑๒๐ x ๒๔๐ เซนติเมตร และต้องมีข้อความตาม (ก) ความสูงไม่น้อยกว่า ๑๘ เซนติเมตร
ข้อความตาม (ข) ความสูงไม่น้อยกว่า ๙ เซนติเมตร ข้อความว่า ห้ามขุดลอก ทอดสมอเรือ
หรือกระทำการก่อสร้างใด ๆ กรณีฉุกเฉินโปรดติดต่อ และข้อความตาม (ง) (จ) และ (ฉ)
ความสูงไม่น้อยกว่า ๔ เซนติเมตร ดังตัวอย่างภาพประกอบที่ ๓ ท้ายประกาศนี้
ทั้งนี้ ป้ายคำเตือนเขตระบบการขนส่งก๊าซปิโตรเลียมเหลวทางท่อที่ทำการติดตั้งบริเวณแม่น้ำ
ลำคลอง หรือทะเล ต้องจัดให้มีเครื่องหมายตามที่กรมเจ้าท่ากำหนด

ข้อ ๕ ในกรณีที่ไม่สามารถติดตั้งเครื่องหมายแสดงในบริเวณเขตระบบการขนส่งก๊าซปิโตรเลียมเหลวทางท่อในตำแหน่งที่กำหนดไว้ในข้อ
๔ ให้ติดตั้งเฉพาะป้ายคำเตือนเขตระบบการขนส่งก๊าซปิโตรเลียมเหลวทางท่อในพื้นที่บริเวณใกล้เคียงที่สามารถมองเห็นได้ชัดเจน
พร้อมทำการชี้บ่งตำแหน่งของท่อขนส่งก๊าซปิโตรเลียมเหลวและเขตระบบการขนส่งก๊าซปิโตรเลียมเหลวทางท่อ

ข้อ ๖ ในกรณีที่มีแนวท่อขนส่งก๊าซปิโตรเลียมเหลวเกินกว่าหนึ่งแนวท่อ
ต้องจัดให้มีป้ายแสดงภาพตัดแนวท่อขนส่งก๊าซปิโตรเลียมเหลว
พร้อมระบุขนาดเส้นผ่านศูนย์กลางของแต่ละท่อและระยะห่างระหว่างท่อให้ชัดเจน
โดยติดตั้งในบริเวณเดียวกับป้ายคำ เตือนเขตระบบขนส่งก๊าซปิโตรเลียมเหลวทางท่อ

ข้อ ๗ ในกรณีที่มีแนวท่อขนส่งก๊าซปิโตรเลียมเหลวเหนือพื้นดิน
ผู้ประกอบกิจการต้องจัดให้มีการระบุชื่อผลิตภัณฑ์
ชื่อผู้ประกอบกิจการและหมายเลขโทรศัพท์ที่สามารถติดต่อได้ตลอดเวลาบนท่อขนส่งก๊าซปิโตรเลียมเหลวทุกระยะไม่เกินกว่า
๒๐๐ เมตร ตลอดแนวท่อขนส่งก๊าซปิโตรเลียมเหลว
ทั้งนี้ ตัวอักษรต้องมีความสูงไม่น้อยกว่า ๒ เซนติเมตร
และสีที่ใช้ต้องมีความทนทานต่อสภาพอากาศและการกัดเซาะ

ข้อ ๘ ผู้ประกอบกิจการต้องบำรุงรักษาเครื่องหมายแสดงในบริเวณเขตระบบการขนส่งก๊าซปิโตรเลียมเหลวทางท่อให้มีสภาพใช้การได้ดีอยู่เสมอ
ในกรณีที่เครื่องหมายดังกล่าวชำรุดหรือเสียหายหรือข้อความลบเลือนในสาระสำคัญ
ให้ดำเนินการแก้ไขโดยไม่ชักช้า

ข้อ ๙ เครื่องหมายแสดงในบริเวณเขตระบบการขนส่งก๊าซปิโตรเลียมเหลวทางท่อที่มีอยู่ก่อนวันที่ประกาศนี้ใช้บังคับ
ให้ผู้ประกอบกิจการดำเนินการแก้ไขให้เป็นไปตามประกาศนี้ภายในระยะเวลาสองปีนับแต่วันที่ประกาศนี้ใช้บังคับ


ประกาศ
ณ วันที่ ๑๗ กรกฎาคม พ.ศ. ๒๕๕๗
วิฑูรย์
กุลเจริญวิรัตน์
อธิบดีกรมธุรกิจพลังงาน
[เอกสารแนบท้าย]

๑. ตัวอย่างภาพประกอบที่ ๑ หลักเขตแสดงระบบการขนส่งก๊าซปิโตรเลียมเหลวทางท่อ
๒. ตัวอย่างภาพประกอบที่ ๒ ป้ายคำเตือนเขตระบบการขนส่งก๊าซปิโตรเลียมเหลวทางท่อ
๓. ตัวอย่างภาพประกอบที่ ๓ ป้ายคำเตือนเขตระบบการขนส่งก๊าซปิโตรเลียมเหลวทางท่อ
ในกรณีที่ติดตั้งบริเวณแม่น้ำ ลำคลอง หรือทะเล

(ดูข้อมูลจากภาพกฎหมาย)








ปริยานุช/ผู้จัดทำ
๔ พฤศจิกายน
๒๕๕๗

ปริญสินีย์/ผู้ตรวจ
๔ พฤศจิกายน
๒๕๕๗















[๑] ราชกิจจานุเบกษา
เล่ม ๑๓๑/ตอนพิเศษ ๑๗๔ ง/หน้า ๕/๘ กันยายน ๒๕๕๗